**Eseu:** Mediul de securitate al Republicii Moldova: caracteristică și specific.

Elaborat: Munteanu Victor, grupa 301 RI

Controlat: Ilasciuc Andrei, lector univ.

 Pentru început aș dori să dau o definiție a “Mediului de securitate” care reprezintă o realitate contemporană care înglobează ansamblul condiţiilor, proceselor şi al fenomenelor politice, diplomatice, economice, sociale, culturale, militare, ecologice şi informaţionale, interne şi internaţionale.

 Prin prisma structurii sale care este una extrem de complexă şi datorită dependenţei sale evolutive de multitudinea de factori obiectivi şi subiectivi, determinarea trăsăturilor mediului actual de securitate impune, în opinia noastră, o nouă abordare care să ia în considerare multiplele modificări ce au loc în toate domeniile vieţii sociale.
 Actualul mediu internaţional de securitate se caracterizează prin efectele globalizării şi a creşterii interdependenţei actorilor internaţionali, în consecinţă producându-se estomparea delimitărilor clare între dimensiunile externă şi internă, militară şi non-militară. Aceşti factori favorizează fenomene transfrontaliere impredictibile. Totodată, se menţin ameninţările şi riscurile de ordin militar, inclusiv de tip hibrid.

 Tot aici putem menționa că avansează erodarea regimului de control al armelor în Europa şi prin suspendarea de către Federaţia Rusă a implementării Tratatului privind Forţele Armate Convenţionale în Europa (FACE). În arealul de operare al FACE, al Documentului de la Viena 2011 şi al Tratatului „Cer Deschis” continuă staţionarea forţelor militare în lipsa acordului statelor gazdă, inclusiv pe teritoriul Republicii Moldova. Se înregistrează evoluţii neunivoce ale doctrinei militare a unor puteri regionale, o creştere dinamică a bugetelor militare, precum şi dislocarea nu întotdeauna transparentă a forţelor armate.

 Republica Moldova este un stat suveran şi independent, unitar şi indivizibil. Teritoriul ei este inalienabil. În conformitate cu art.11 din Constituţie, Republica Moldova proclamă neutralitatea sa permanentă, ceea ce presupune că ţara noastră nu este parte la blocuri militare şi nu admite dislocarea de trupe militare sau de armamente ale altor state şi ale blocurilor militare pe teritoriul său.

 Securitatea naţională reprezintă condiţia fundamentală a existenţei poporului din Republica Moldova, a statului moldovenesc şi este un obiectiv al ţării. Obiectivele securităţii naţionale a Republicii Moldova sînt: asigurarea şi apărarea independenţei, suveranităţii, integrităţii teritoriale, ordinii constituţionale, dezvoltării democratice, securităţii interne, consolidarea statalităţii Republicii Moldova. Un loc aparte în acest sens revine apărării şi promovării valorilor, intereselor şi obiectivelor naţionale. Securitatea naţională nu este numai securitatea statului, ci şi securitatea societăţii şi a cetăţenilor Republicii Moldova, atît pe teritoriul Republicii Moldova, cît şi peste hotarele ei.

 Uniunea Europeană, în calitate de principală structură şi comunitate economicopolitică pe continent, constituie factorul integrant şi stabilizator în cadrul sistemului european şi internaţional de securitate. Valorile comune şi legăturile strânse dintre Republica Moldova şi UE, stabilite prin Acordul de Asociere, se dezvoltă în cadrul Politicii Europene de Vecinătate şi al Parteneriatului Estic şi converg în efortul de fortificare a statului de drept, de asigurare a securităţii naţionale şi de sporire a bunăstării cetăţenilor. Consolidarea cooperării în cadrul Politicii Externe şi de Securitate Comune și Politicii de Securitate și Apărare Comună serveşte intereselor de durată ale Republici Moldova. Integrarea europeană rămâne obiectivul strategic ireversibil al agendei interne şi externe a Republicii Moldova, având ca miză principală consolidarea securităţii şi prosperităţii cetăţenilor şi apărarea integrităţii sale teritoriale. Menţinerea şi promovarea într-o stare dinamică avansată a proceselor de integrare europeană, prin adoptarea şi implementarea reformelor structurale, constituie interesul vital naţional al Republicii Moldova.

 De la începutul existenţei sale, Republica Moldova continuă să fie ţinta unor riscuri şi ameninţări care pot pune în pericol existenţa statului şi siguranţa naţională. Astfel, o serie de ameninţări de ordin economic afectează interesele vitale ale persoanei şi ale societăţii în domeniile energetic, alimentar, ecologic, demografic, informaţional etc.

 În pofida diminuării relative a ameninţărilor militare în forma lor clasică pentru majoritatea statelor europene, Republica Moldova continuă să se află într-o situaţie incertă în faţa riscurilor şi ameninţărilor militare tradiţionale. Separatismul politic şi teritorial, tentativele de scindare etnică, religioasă, lingvistică sau culturală au rămas un obstacol principal în procesul consolidării statale şi al reintegrării societăţii moldoveneşti.

 Manifestate izolat sau cumulat, riscurile şi ameninţările menţionate afectează grav integritatea şi unitatea naţională, implicit cursul de dezvoltare al Republicii Moldova, în calitate de ţară angajată în procesul de integrare europeană.

 Eforturile mediilor de insecuritate orientate spre subminarea dezideratului proeuropean constituie un risc suplimentar pentru existenţa Republicii Moldova ca stat modern, prosper, bazat pe valori democratice şi pe drepturile fundamentale ale omului.

 Republica Moldova se ghidează după următoarele linii directorii în politica sa de securitate naţională:

- asigurarea respectării statutului său de neutralitate permanentă;

- restabilirea integrităţii teritoriale a statului, eliminarea prezenţei militare străine, consolidarea independenţei şi suveranităţii statului;

- menţinerea proceselor de integrare europeană într-o stare dinamică avansată;

- asigurarea dezvoltării democratice a societăţii şi consolidarea securităţii ei interne;

- dezvoltarea economică şi socială ascendentă a ţării prin accelerarea reformelor politice, economice şi instituţionale, în primul rînd a celor care permit îndeplinirea criteriilor de aderare la Uniunea Europeană; - dezvoltarea şi valorificarea cît mai plenară a potenţialului uman, principală resursă a ţării, apărarea cît mai eficientă a intereselor şi drepturilor cetăţenilor săi în ţară şi peste hotare;

- consolidarea dimensiunii economice, sociale, energetice şi ecologice a securităţii.

 Pentru a atinge obiectivul securităţii naţionale, Republica Moldova va asigura, de o manieră coordonată cu restul programelor şi acţiunilor la nivel naţional, implementarea politicii sale externe, politicii de securitate şi de apărare, va consolida ordinea constituţională, securitatea publică şi securitatea domeniilor de importanţă vitală pentru stat. Procesul de evaluare şi de analiză a ameninţărilor şi a riscurilor cu impact asupra securităţii naţionale constituie elementul esenţial în activitatea autorităţilor publice şi a instituţiilor competente, ceea ce determină politica statului în domeniul securităţii naţionale. Totodată, acest proces creează condiţiile necesare planificării pe termen scurt, de către executiv, a acţiunilor coordonate, care urmează a fi întreprinse în domeniile respective de către instituţiile guvernamentale.

Bibliografie

1. <http://www.presedinte.md/app/webroot/proiecte/SSN16.pdf>
2. 2.
3. <http://www.legis.md/cautare/downloadpdf/24400>
4. http://www.viitorul.org/files/library/ProNATO\_2009.pdf